Ndá iso ña̱o chrꞌéxi̱n,
ndá kꞌuáji chꞌin Jesús iso ti chjasin siín Galilea kixin chrókjuihya chꞌan Judea kixin ti sin judío la tjinkaon sin chrókꞌóñá sin chꞌan.
*Kjánchó ó kuichjina ti ña̱o kia,
ndá ti sin judío mé chꞌéna sin itsꞌuan chꞌénaxín sin chaon nta kixin tsjasixín sin kia,
a̱ndá ti sin kícho chꞌin Jesús mé ndáche sin chꞌan:
―Chrokuito̱ahya ntihi.
Sátjia Judea kixin kja̱xin ti sin chréhe̱ ti jaha la chrókꞌuikon sin ti kjuaxroan tjásian.
Kixin ti ijnko nkexro tjinkaon kixin tsochóxin chojni,
la jehya imó chrókjuíchꞌe ixra̱.
A̱ndá ti chaxín tjetjásian kjuaxroan,
la jehya imó chrókjuásian.
Náhí.
Chrokui̱to̱hé chrókꞌuikon kaín chojni.
Mé xi̱kaha ndáchro ti sin kícho chꞌan kixin kja̱xin sin titekakuenhña sin ti jehe chꞌan.
A̱ndá kjuáte̱he chꞌin Jesús,
ndáchro:
―Na̱xa̱ tihya ti hora tso̱nohe chojni nkexro ti janhan.
Ndá jahara la kjónté jehya ti hora,
la jína sáchrókjuira.
Ti chojni chjasintajni la xitjahya tso̱nínkakohanra.
A̱ndá janhan la imá nínkakona sin kixin ndátjan sin kixin jehya jína ti nkehe tjejóchꞌe sin.
Jahara la sátjira ti kia a.
A̱ndá janhan la tsjíhya kixin na̱xa̱ kjuixrakájña ti hora tso̱nohe sin nkexro ti janhan ―ichro chꞌan.
Mé xi̱kaha ichro chꞌan,
ndá kuíto̱he chꞌan Galilea.
Ndá ti ó kjuixin sákjui̱ ti kícho chꞌan,
ndá jehe chꞌan la kja̱xin sákjui̱ chꞌan ti kia a,
kjánchó noxínhña kjuákꞌe chꞌan.
Ndá ti sin judío mé xritjeyá sin chꞌan ti kia a,
la ndáchro sin:
―¿Xá nketí chrókjuákꞌe ti nkexro a?
Ndá itsjé ti sin tjejó ntiha mé ikjo kícho sin kuènté chꞌin Jesús.
Mé iso sin la ndáchro:
“Jehe chꞌan mé ijnko chojni jína”;
a̱ndá íso sin la ndáchro:
“Jehya chojni jína ti jehe chꞌan kixin imá chꞌiyehe chꞌan chojni.”
Kjánchó noxínhña ikjo sin xi̱kaha kixin chráko̱nhe̱n sin ti sin tꞌe̱to̱an kuènté ti sin judío.
A̱ndá ó nko̱siñe ti kia,
ndá kꞌuíxehen chꞌin Jesús ti ni̱nko,
ndá kjuankíxin kjuako chꞌan.
A̱ndá ti sin judío la chrákon sin,
komá sin ti jehe chꞌan,
ndáchro sin:
―¿Xá nkexrín kixin imá nohe ti nkexro i kixin tsíxrakoe̱hya chꞌan?
Ndá kjuáte̱he chꞌin Jesús,
ndáchro:
―Ti nkehe tjàkua la jehya kuénta̱na,
tíha la kuènté ti nkexro ichrꞌán ti janhan.
Ti nkojinra tjinkáonra chrókjui̱nchexiteyára éxi tóxríhi̱n Díos,
la tso̱nohara á chaxín kuènté Díos ti nkehe tjàkua,
o̱ á jehó kuénta̱na.
Ti nkexro tjako ti nkehe tꞌaxrjeníxin a̱sén ó,
mé xi̱kaha tja̱ko̱xi̱n kixin tjinkaon chrókjuikosáyehe chojni.
Kjánchó janhan tjínka̱oan kixin ti nkexro ichrꞌána kꞌuinka la tsꞌáyéhe̱ kaín ti kjuasàya,
méxra̱ chaxín ndoá ndáxrja̱n kaín nkehe la tꞌa̱yahya ninkehó.
’¿Á jehya Moisés tjáhara ti ley ní?
Kjánchó nijnkora nchexiteyéhyara.
¿Nkekuènté tjinkáonra chrókꞌoñára ti janhan?
Ndá kjuáte̱he sin,
ndáchro sin:
―Jaha la chonta ncha̱kuén jínahña.
¿Xá nkexro tjinkaon chrókꞌóñá ti jaha?
Ndá kjuáte̱he chꞌin Jesús,
ndáchro:
―Nkoko̱a kjuaxroan kjuásian ndá chrákonra.
*A̱ndá Moisés tsíkꞌe̱to̱an kixin xja̱anra ndoa itsa xro̱ye (kjónté jehya Moisés kjuankíxixín kjuako tíha;
tíha la kjuako ti sin tsíkꞌaxrjeníxinra ósé).
Ndá xi̱kaha jahara la nchekara xjan xro̱ye,
kjónté ti ña̱o to̱kꞌéheni.
*A̱ndá ti xi̱kaha nchekara xjan xro̱ye,
kjónté ti ña̱o to̱kꞌéheni,
kixin tjinkákonhñara si̱nchekꞌitjáñankíra ti nkehe kꞌue̱to̱an Moisés,
¿ndá nkekuènté ninkáonra kixin kjui̱ntakito̱ha̱ jína ijnko chojni ti ña̱o to̱kꞌéheni?
Chrókjuanchahyara ijie̱ kixin ti nkehe tꞌikonra nduáhya ó.
Náhí.
Chrókjuénka̱yáxinra ijnko nkehe chaxín ndoá kixin jína chrókuíto̱exín ―ichro chꞌin Jesús.